บอร์ดรฟท.จี้คณะทำงานเร่งสรุปร่างทีโออาร์กิจการร่วมทุน
บอร์ดรฟท.จี้คณะทำงานเร่งสรุปร่างทีโออาร์กิจการร่วมทุนกับเอกชนบริหารพื้นที่เชิงพาณิชย์สถานีแอร์พอร์ตลิงค์ คาดเปิดพื้นที่สถานีมักกะสันเฟสแรก
15 ม.ค. 2553

บอร์ดรฟท.จี้คณะทำงานเร่งสรุปร่างทีโออาร์กิจการร่วมทุนกับเอกชนบริหารพื้นที่เชิงพาณิชย์สถานีแอร์พอร์ตลิงค์ คาดเปิดพื้นที่สถานีมักกะสันเฟสแรก
นายถวัลย์รัฐ อ่อนศิระ รองปลัดกระทรวงคมนาคม ในฐานะประธานคณะกรรมการ การรถไฟแห่งประเทศไทย (รฟท.) เปิดเผยว่า ได้มอบหมายให้ พล.ต.ต.บริหาร เสี่ยงอารมณ์ คณะกรรมการ การรถไฟฯ ในฐานะประธานคณะทำงานจัดทำร่างทีโออาร์ ตามพ.ร.บ.กิจการร่วมทุน เสนอต่อที่ประชุมคณะรัฐมนตรี ขอความเห็นชอบในการจัดตั้งคณะกรรมการกิจการร่วมทุน ตามมาตรา 13 โดยเร็วที่สุด   เพื่อจัดตั้งบริษัทร่วมทุนกับเอกชน สำหรับลงทุนเชิงพาณิชย์ ในพื้นที่ว่าง บริเวณสถานีรถไฟฟ้าแอร์พอร์ตลิงค์ ซึ่งได้รับความสนใจ จากนักลงทุนทั้งในและต่างประเทศเป็นจำนวนมาก          สำหรับโครงการแรกที่จะเริ่มดำเนินการ คาดว่าจะเป็นพื้นที่โซนเอของสถานีมักกะสันขนาด 300 ไร่ จากพื้นที่โครงการทั้งหมด ประมาณ 800 ไร่ ซึ่งมีแผนการลงทุนแล้ว โดยมีแผนพัฒนาเป็นพื้นที่ศูนย์การประชุม โรงแรม และศูนย์การค้า